Vrywilligerswerk vir die US - Maties Alumni
Die Afdeling Alumnibetrekkinge (AAB) bied dosyne maniere waarop 'n mens by die Matiegemeenskap kan betrokke raak. Ongeag wat jou belangstellings, agtergrond, tuisdorp of beskikbaarheid is, jy het verskeie moontlikhede as jy aktief aan die lewe by die Universiteit Stellenbosch (US) wil deelneem. Lees deur die inligting hier onder en maak dan kontak via alumni@sun.ac.za.
a) Raak by jou plaaslike hub of tak betrokke
Trek jy Gauteng toe? Voel jy verlore in Londen? Werk jy in Worcester? Die kans is goed dat daar Stellenbosch-gegradueerdes in jou omgewing is wat graag in die plaaslike gemeenskap verwelkom wil word; dalk is jy self die nuweling.
Sien jy daar om jou geleenthede vir fondswerwing of maniere waarop Maties uit ander omgewings, bedrywe en belangstellingsvelde nuwe lewe in jou sosiale kring kan blaas?
Die US het tans 24 streeks- en verbintenisgemeenskappe oor die wêreld heen wat almal daarop ingestel is om lekker geleenthede te beplan wat skakeling tussen alumni bevorder.
Sonder 'n toegewyde beplanningskomitee sal hierdie geleenthede nooit gebeur nie. Hou jy daarvan om dinge te geniet en sosiaal te verkeer? Dan is jy dalk die regte persoon vir 'n alumniskakel op verbintenis-, streeks- of internasionale vlak.
b) Is jy 'n drawwer, stapper of fietsryer?
Die AAB is altyd op die uitkyk vir alumniskakels wat vrywilligers sal wees en ander sal help werf wat daarin sou belangstel om 'n maraton te hardloop, 'n fietstoer te doen of vir 'n stapmaraton in te skryf om fondse vir jou alma mater in te samel. Ons sal jou help om 'n liefdadigheidsinskrywing te doen, jou fondswerwingsplatform op te stel en jou e‑poskommunikasie te formuleer. Saam kan ons die Maties-gemeenskap versterk.
c) Raak 'n Matie-promotor
Raak 'n sosialemedia-ambassadeur – 'n Maties-promotor – en help versprei die woord oor die jongste alumninuus en -geleenthede onder jou vriende, volgers en kollegas op Facebook, Instagram, Twitter en LinkedIn. Elke keer wanneer jy inligting uitruil, verdien jy punte waarmee jy data of alumni-handelsware kan wen. Vind meer uit en skryf in by alumni@sun.ac.za.
d) Help met 'n reünie
Is jy 'n gereelde gesig by Maties se Tuiskomsnaweek? Oorweeg dit dan om in jou klaskomitee te dien en die bande met kollegas en vriende te hernu. As jy wil help om reüniegeleenthede vir jou eerstejaarskoshuis of PSO-groep, jou klas of klub te organiseer, kan jy 'n Reüniekampioen raak. E-pos die Reünie- en Tuiskomsspan by alumni@sun.ac.za.
e) Stel jouself verkiesbaar vir die US Konvokasie of vir benoeming deur die Konvokasie tot die US Raad of Institusionele Forum
Die US Konvokasie bestaan uit almal wat 'n graad aan die Universiteit verwerf het. Jy is die Konvokasie, en die Konvokasie is jy – saam met die Rektor, die viserektors, die Uitvoerende Bedryfshoof, alle huidige voltydse akademiese personeel en alle voormalige voltydse akademiese personeel wat die Universiteit se diens verlaat het omdat hulle aftreeouderdom bereik het.
Die oogmerk van die Konvokasie is om die Universiteit se welstand te bevorder as deel van 'n wedersyds voordelige verhouding tussen die Universiteit en die Konvokasielede.
Die Konvokasie moet 'n president, 'n visepresident, 'n sekretaris en twee ander lede verkies; hulle maak die Uitvoerende Komitee (UK) van die Konvokasie uit. Alle UK-lede dien vir 'n driejaartermyn en mag vir hoogstens drie opeenvolgende termyne herverkies.
Dit is die eerste verkiesingsrondte. Die Konvokasie moet verdere verkiesings hou om persone vanuit eie geledere aan te stel wat in die Raad en die Institusionele Forum kan dien, en om persone vir aanstelling as US Kanselier te benoem.
Onder die 25 Raadslede tel drie Konvokasielede wat vanuit eie geledere tot die Raad verkies is, terwyl drie Raadslede deur US-skenkers verkies word. Hierdie Raadslede dien vier jaar lank en mag vir hoogstens drie opeenvolgende termyne (hetsy in dieselfde of 'n ander hoedanigheid) herverkies, ‑aangewys of ‑aangestel word. Die Raad hou minstens twee gewone vergaderings per semester.
Die Institusionele Forum bestaan uit 23 lede wat verteenwoordigers vanuit elk van die volgende sektore is – bestuursbeheer en bestuur, personeel, studente en die gemeenskap. Een gemeenskapsverteenwoordiger word deur die Konvokasie vanuit eie geledere verkies, en sodanige persoon mag nie 'n US-werknemer of ‑student wees nie.
Vantevore moes jaarvergaderings en spesiale vergaderings van die Konvokasie in lewende lywe bygewoon word. Die 2019-wysiging van die Statuut van die Universiteit Stellenbosch maak voorsiening dat Konvokasielede via elektroniese middele mag deelneem. Dit is gedoen om te sorg dat die hoogste persentasie lede moontlik kan deelneem.
Die president of, in die president se afwesigheid, die visepresident van die Konvokasie moet 'n jaarvergadering byeenroep en mag 'n buitengewone vergadering van die Konvokasie belê op skriftelike versoek van 100 of meer Konvokasielede. Die kworum vir 'n Konvokasievergadering is 250 lede.
E-pos konvokasie@sun.ac.za vir meer inligting.
f) Dien as vrywilliger in 'n komitee of raad
Baie US-fakulteite het adviesrade wat bedoel is om hegter bande met die bedryf te smee. Gewoonlik vergader sulke rade minstens twee keer per jaar om onderwerpe te bespreek soos vaardigheidsontwikkeling en die ontwikkeling van multidissiplinêre benaderings tot die komplekse tegnologiese uitdagings van die toekoms, en internskappe vir voorgraadse en nagraadse studente in verskeie bedryfsektore. Navorsers aan die fakulteite doen ook voorleggings oor hulle werk op fokusgebiede. As jy 'n bedryfsleier is, is dit 'n wonderlike manier om by jou tuisfakulteit betrokke te raak, of by 'n ander fakulteit wat belyn is met die bedryf waarin jy jou nou bevind.
Vir meer inligting, e-pos alumni@sun.ac.za.
In die besonder is daar twaalf vooraanstaande sakeleiers vanuit Suid-Afrika, elders in Afrika en Europa wat posisies in die Adviesraad van die Universiteit Stellenbosch Bestuurskool (USB) beklee. Dit is 'n funksionele adviesgroep wat die USB bystaan in die uitvoering van hulle rol en kernwaardes as bestuurskool wat ten diepste in die Afrikalandskap gegrondves is. Deur leiding, insig en ondersteuning vanuit die bedryfsperspektief te verskaf, help hulle verseker dat die USB se programme vir die werkswêreld tersaaklik bly.
Vir meer inligting, e‑pos usbalumni@usb.ac.za.
Baie US-koshuise en ‑PSO-wyke het alumnikomitees met die algemene oogmerk om die gevoel van behoort en samehorigheid te bevorder onder alumni wat voormalige inwoners is en studente wat tans daar inwoon. Die alumnikomitee streef daarna om die beeld van die koshuis of PSO-wyk te bevorder; om die belange van voormalige en huidige Maties deur middel van die mees vanpaste kanale te verbreed (sonder om met die koshuis se bestuur en verhouding met die Universiteit in te meng); om beurse en/of ander soorte ondersteuning aan inwoners en voornemende inwoners beskikbaar te
stel; en dikwels om 'n fonds te stig om hierdie doelstellings te bereik en te administreer. As jy 'n groot liefde vir jou koshuis het, gesels met jou
AAB-kontakpersoon oor die moontlikhede van sulke geleenthede by alumni@sun.ac.za.
Dalk is jy, nadat jy dit als gelees het, nie eintlik seker nie. Hier is nog ander maniere waarop jy by jou alma mater kan betrokke wees sónder om vrywilligerswerk te doen:
· Volg en versprei ons sosialemediateenwoordigheid
Ons is op Facebook, Instagram, Twitter en LinkedIn.
· Woon geleenthede by
Heeltemal afsonderlik van die virtuele geleenthede waarvan jy op ons webblad kan lees, is daar 24 streeks-alumniverenigings oor die wêreld heen, en hulle bly aangroei. Almal is daarop ingestel om lekker geleenthede te beplan wat skakeling tussen alumni sal aanhelp. Jy kan hier meer oor jou plaaslike gemeenskap uitvind en vir 'n geleentheid in jou dorp of stad by ons aansluit.
· Registreer vir MatiesConnect – jou alles-in-een-portaal vir jou loopbaan, gemeenskap en kontakte
MatiesConnect is ons aanlyn alumnigids en -netwerkplatform. Jy kan jou professionele netwerk uitbrei, 'n mentor leer ken, na ander alumni uitreik en oor julle universiteitsdae gesels, en op hoogte bly van wat by jou alma mater gebeur. Boonop het ons 'n spesiale Kennisgewingbord vir Werksgeleenthede opgestel waar jy geleenthede wat nou vir jouself of mede-alumni beskikbaar is, kan plaas of opspoor. Ons het ook 'n Sakegids-afdeling begin, waar jy jou onderneming of dienste kan byvoeg sodat mede-Maties kan kennis neem van wat jy aanbied en regstreeks met jou in verbinding kan tree. Laastens kan jy MatiesConnect ook gebruik om jou kundigheid te deel deur huidige studente of onlangs gegradueerdes raad te gee!
· Ondersteun Maties Sport
Maties Sport-spanne is gek na jou ondersteuning! Kom met alumni en vriende bymekaar om te kyk hoe Matiespanne speel – in lewende lywe of op TV.
Die rugbywedstryde vir die 2021- FNB Varsitybeker is vanaf 4 April tot 24 Mei in 'n beveiligde bioborrel by die Universiteit van Pretoria gespeel. Vir die heel eerste keer is die wedstryde om die FNB Varsityskild ook omvattend gedek. Varsityskild is die tweedevlakkompetisie in Varsity Rugby en daar word elke jaar daarom meegeding.
Hierdie toernooie skyn die kollig op die beste jong talent wat daar tans in rugby is. Daar word op die oomblik bietjie geherorganiseer: Vanaf die
2023-seisoen sal agt spanne aan die Bekerkampioenskap deelneem en agt aan die Skildkampioenskap.
SuperSport het onderneem om 34 van die 48 FNB Varsitybeker-wedstryde intyds op DSTV uit te saai en – vir die heel eerste keer ooit – al 22 die FNB Varsityskild-kragmetings.
(NS: Spelers moet 60 akademiese krediete verdien het om vir 'n FNB Varsitybekerspan verkiesbaar te wees. Hulle is en bly bo alles studenteatlete.)
· Herenig met vriende
Woon die Maties Tuiskomsnaweek in Stellenbosch of by jou internasionale hub by.
· Ontvang ons nuusbriewe,uitnodigings en bulletins
Onthou, ons kan jou oor geeneen van hierdie geleenthede inlig as ons nie weet hoe om jou op te spoor nie! Werk jou kontakbesonderhede by om meer uit te vind en ingelig te bly; e‑pos alumni@sun.ac.za vandag no